KIRJALLINEN KYSYMYS E-1307/02 esittäjä(t): Mihail Papayannakis (GUE/NGL) komissiolle. Polttoainesäiliöiden rakentaminen Vàsovan laguunin alueelle.



Virallinen lehti nro 301 E , 05/12/2002 s. 0119 - 0120



KIRJALLINEN KYSYMYS E-1307/02 esittäjä(t): Mihail Papayannakis (GUE/NGL) komissiolle (7. toukokuuta 2002) Aihe: Polttoainesäiliöiden rakentaminen Vàsovan laguunin alueelle Kavàlan läänissä sijaitsevan Vàsovan laguunin alueelle aiotaan rakentaa 48 säiliötä öljyn varastointia ja jakelua varten. Väestölle ja ekosysteemille uudet säiliöt entisten 16 säiliön lisäksi ovat uusi saastumisen aiheuttaja, joka kuormittaa Kavàlan lääniä säännöllisillä ja kausittaisilla aromaattisten hiilivetyjen päästöillä säiliöistä ja säiliöaluksia lastattaessa sekä väistämättömillä öljyvuodoilla maaperään ja mereen. Polttoainesäiliöiden kasaantuminen rajoitetulle alueelle samoin kuin vedenalaiset putkistot ja ankkuripaikat, joista seuraa säiliöalusten tungos alueella, lisäävät onnettomuuden todennäköisyyttä. Lisäksi ehdotetun maakaasulla toimivan 440 megawatin lämpö- ja sähkövoimalaitoksen jäähdyttäminen aiheuttaa yksikön koon vuoksi merkittävää lämpösaastumista ilmassa ja meressä. Kun otetaan huomioon, että - alue, jolle rakennelmien laajentamista on ehdotettu (Vàsovan suistoalue), sijaitsee Ramsarin sopimuksella suojellun vesiympäristön ja alueen kansallispuiston vieressä, - alueella jo sijaitsevien polttoainesäiliöiden läheisyydessä on kaatopaikka, jossa on usein tulipaloja, - EU:n Seveso II -direktiivissä, joka on sisällytetty Kreikan valtion lakeihin (yhteinen ministeripäätös KYA 5697/509, 12 artikla), vaaditaan toimivaltaisia viranomaisia huolehtimaan, että aluesuunnittelussa otetaan huomioon suuronnettomuuksien ehkäisytavoitteet sekä onnettomuuksien vaikutusten rajoittaminen laadittaessa maankäyttösuunnitelmia, - hanke rikkoo Barcelonan yleissopimusta, jossa Kreikka on sopimuspuolena, ja erityisesti pöytäkirjaa, joka koskee Välimeren suojelua mantereelta peräisin olevalta saasteelta, - Itä-Makedonian teknisen instituutin tutkimuksen mukaan pienet tai suuret onnettomuudet ovat tilastollisesti varmoja, väistämättömiä ja ne eivät ole torjuttavissa, - Pèramosin kalastusinstituutin tietojen mukaan Kàvalan lahti on ympäristöllisesti ylikuormitettu, - säiliöiden rakentaminen tälle alueelle vahingoittaa matkailua sekä joitakin ammatteja, jotka ovat suoraan riippuvaisia matkailusta ja merestä. Voisiko komissio kertoa minulle, onko se ryhtynyt laatimaan tutkimusta alueen ympäristövaikutuksista, onko tehty tutkimus öljytuotteiden kuljettamiseen liittyvistä vaaroista, ja miten hyvin sijoitustoiminta Kàvalan läänissä (merenalainen geologinen 500 milj. Nm3 maakaasuvarasto, vähintään 75 MW:n lämpö- ja sähkövoimala, laivatelakka, sementtitehdas aivan Vàsovan laguunin alueella, jne) sopii yhteen yhteisön ympäristöoikeuden kanssa? Voiko komissio toimivaltansa puitteissa ottaa yhteyttä asianomaisiin kreikkalaisiin viranomaisiin ja puuttua asiaan, jotta suojelualuetta kohdeltaisiin asianmukaisesti? Margot Wallströmin komission puolesta antama vastaus (19. kesäkuuta 2002) Vasovan laguuni kuuluu Nestosin suistoalueeseen ja Keramotin laguuneihin. Kreikka on ehdottanut tätä laguunia (viite GR 1150010) yhteisön tärkeänä pitämäksi alueeksi luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) nojalla. Jotta mainittu alue voitaisiin sisällyttää eurooppalaiseen ekologiseen Natura 2000 -verkostoon, Kreikan viranomaisten on valvottava erityisesti, että alueella käynnistetyt toimet eivät pilaa aluetta luontotyyppejä koskevan direktiivin 6 artiklan säännösten mukaisesti. Direktiivin 92/43/ETY lisäksi on pantava merkille, että parlamentin jäsenen ilmoittamat seikat saattavat rikkoa myös tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettua neuvoston direktiiviä 85/337/ETY(2), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(3), sekä vaarallisista aineista aiheutuvien suuronnettomuusvaarojen torjunnasta 9. joulukuuta 1996 annettua neuvoston direktiiviä 96/82/EY(4). Euroopan komissio tutkii tapausta parlamentin jäsenen mainitsemien seikkojen perusteella sen arvioimiseksi, rikkovatko Kreikan toteuttamat toimet jollakin tavalla edellä mainittuja yhteisön säännöksiä. Komissio ryhtyy myös tarvittaessa asianmukaisin toimenpiteisiin sen varmistamiseksi, että yhteisön ympäristölainsäädäntöä noudatetaan. Komissio pyytää parlamentin jäsentä toimittamaan sille kaikki hänen hallussaan olevat tiedot tutkimuksen helpottamiseksi. (1) EYVL L 206, 22.7.1992. (2) EYVL L 175, 5.7.1985. (3) EYVL L 73, 14.3.1997. (4) EYVL L 10, 14.1.1997.